
RAPORT DE SPECIALITATE

pentru aprobarea Regulamentului  privind gestionarea deşeurilor din construcţii şi demolări în Municipiul Timişoara
Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind aprobarea Regulamentului  privind gestionarea deşeurilor din construcţii şi demolări în Municipiul Timişoara
Facem următoarele precizări:


De la data adoptării Hotărârii Consiliului Local nr. 159 din 31.10.2016 privind aprobarea Regulamentului privind gestionarea deşeurilor din construcţii şi demolări,cu modificările şi completările ulterioare și până în prezent, au intervenit modificări ale legislaţie în vigoare, privind modul în care sunt gestionate deşeurile din construcţii şi/sau demolări, potrivit legislaţiei în vigoare.

Astfel, se impune abrogarea hotărârii mai sus menţionate şi emiterea unui alt act normativ local cu privire la  modul de gestiune a deşeurilor din construcţii şi desfiinţări şi armonizarea cu legislaţia naţională/internaţională în domeniu.

În conformitate cu prevederile art.17, alin.3 din Legea nr.211/2011 privind regimul deşeurilor, republicată, ”Titularii (Persoanele juridice) pe numele cărora au fost emise autorizaţii de construire şi/sau desfiinţări conform Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare, au obligaţia să gestioneze deşeurile din construcţii şi desfiinţări, astfel încât să atingă progresiv, până la data de 31 decembrie 2020, potrivit Anexei nr. 6, din legea menţionată mai sus, un nivel de pregătire pentru reutilizare, reciclare şi alte operaţiuni de valorificare materială, inclusiv operaţiuni de rambleiere care utilizează deşeuri pentru a înlocui alte materiale, de minimum 70% din masa cantităţilor de deşeuri nepericuloase provenite din activităţi de construcţie şi desfiinţări, cu excepţia materialelor geologice naturale definite la categoria 17 05 04 din anexa la Decizia Comisiei 2014/955/UE.”

Potrivit art.59,alin.1 lit.A,h şi alin.2  din actul normativ menţionat mai sus, autorităţile administraţiei publice locale au obligaţia de a acţiona pentru refacerea şi protecţia mediului  şi aprobă prin hotărâri ale consiliului local, măsurile necesare pentru interzicerea abandonării, aruncării sau gestionării necontrolate a deşeurilor.

Direcţia de Mediu prin compartimentul de specialitate eliberează aviz de principiu mediu urban şi gestiune deşeuri pentru lucrările de construire şi/sau demolare, aşa cum acestea sunt definite la art.3 din Legea nr.50/1991 privind autorizarea executării lucrărilor de construcţii, cu modificările şi completările ulterioare, în vederea obţinerii Autorizaţiei de construire sau desfiinţare, condiţie impusă în Certificatul de Urbanism.

Pentru a urmări modul de gestionare a deşeurilor, la finalizarea investiţiei beneficiarii şi/sau executanţii lucrărilor vor întocmi un raport final care să conţină tipurile şi cantităţile reale rezultate din lucrare, conform legislaţiei în vigoare, precum şi documente justificative privind eliminarea acestor deşeuri. 

Având în vedere cele menţionate mai sus, titularii autorizaţiei de construcţie şi/sau desfiinţări au obligaţia gestionării acestor deşeuri, precum şi să facă dovada trasabilităţii deşeurilor de la locul generării până la eliminarea/valorificarea acestora.

De asemenea, deşeurile de la lucrările de intervenţii, refaceri şi construcţii edilitar-gospodăresţi, vor fi gestionate de producător/generator, care are obligaţia să prezinte anual, până la data de 01 martie, compartimentului de specialitate din cadrul Primăriei Municipiului Timişoara, Planul de eliminare a deşeurilor pentru activităţile desfăşurate în anul precedent pe teritoriul municipiului Timişoara.  

Pentru deşeurile generate în anul precedent, producătorul/generatorul de deşeuri de la lucrările menţionate mai sus, se obligă să facă dovada trasabilităţii acestora, după caz, eliminare/valorificare cu societăţi autorizate.


Pentru o evidenţiere clară a trasabilităţii deşeurilor, transportul acestora trebuie să fie însoţit de toate documentele necesare, din care să rezulte deţinătorul, destinatarul, tipurile de deşeuri, locul de încărcare, locul de destinaţie, cantitatea de deşeuri transportată, codificarea acestora, precum şi de existenţa unui document încheiat între transportator şi deţinătorul deşeurilor, potrivit legislaţiei în vigoare. 


Conform art.6, alin.1 din Ordonanţa de Urgenţă nr.195/2005 privind protecţia mediului, cu modificările şi completările ulterioare, protecţia mediului constituie obligaţia şi responsabilitatea autorităţilor administraţiei publice locale.

Prin Regulamentul privind factorii de mediu din zona metropolitană Timişoara , aprobat prin Hotărârea Consiliului Local nr. 43/2009 şi completat cu Hotărârea Consiliului Local al Municipiului Timişoara nr.157/2012, s-a introdus obligativitatea beneficiarului de a întocmi  Declaraţia de metodologie pentru şantierele cu risc ridicat o dată cu anunţul de începere a lucrărilor, prin care sunt solicitate mai multe date care se regăsesc în conţinutul Planului de eliminare a deşeurilor, precum şi în alte acte normative locale.

Având în vedere cele de mai sus, propunem aprobarea proiectului de hotărâre pentru aprobarea  Regulamentului privind gestionarea deşeurilor din construcţii şi demolări în Municipiul Timişoara, abrogarea vechiului regulament, precum şi abrogarea punctului 2.3 Prezentarea metodologiei din Regulamentul privind factorii de mediu din zona metropolitană Timişoara, aprobat prin Hotărârea Consiliului Local nr.43/24.02.2009 şi completat cu Hotărârea Consiliului Local nr.157/24.04.2012, îndeplineşte condiţiile pentru a fi supus dezbaterii şi aprobării plenului consiliului local. 

